Дело C‑80/14
Union of Shop, Distributive and Allied Workers (USDAW)
иB. Wilson
срещу
WW Realisation 1 Ltd и др.
(Преюдициално запитване,
отправено от Court of Appeal (England & Wales) (Civil Division)
„Преюдициално запитване — Социална политика — Колективни уволнения — Директива 98/59/ЕО — Член 1, параграф 1, първа алинея, буква a) — Понятие за организация — Начини за изчисляване на броя на уволнените работници“
Резюме — Решение на Съда (пети състав) от 30 април 2015 г.
1.        Социална политика — Сближаване на законодателствата — Колективни уволнения — Директива 98/59 — Приложно поле — Понятие за предприятие — Самостоятелно и еднакво тълкуване
(член 1, параграф 1, първа алинея, буква a), подточки i) и ii) от Директива 98/59 на Съвета)
2.        Социална политика — Сближаване на законодателствата — Колективни уволнения — Директива 98/59 — Приложно поле — Начини за изчисляване на броя на уволнените работници — Национална правна уредба, предвиждаща задължение за уведомяване и провеждане на консултации с работниците при уволнение на 20 или повече работници от организация в дадено предприятие в рамките на период, не по-дълъг от 90 дни — Допустимост
(член 1, параграф 1, първа алинея, буква a), подточки i) и ii) от Директива 98/59 на Съвета)
1.        Понятието „организация“ в член 1, параграф 1, първа алинея, буква a), подточка ii) от Директива 98/59 за сближаване на законодателствата на държавите членки в областта на колективните уволнения трябва да се тълкува по същия начин, както понятието, съдържащо се в буква а), подточка i) от същата алинея.
Всъщност никой елемент в текста на член 1, параграф 1, първа алинея, буква a) от Директива 98/59 не подсказва, че в съдържащите се в същата алинея на тази разпоредба понятия за организация или организации трябва да се вложи друго значение. Обстоятелството, че законодателят предлага избор на държавите членки между алтернативните и по същество еднакви опции, съдържащи се съответно в член 1, параграф 1, първа алинея, буква a), подточка i) и буква a), подточка ii) от Директива 98/59, сочи, че понятието „организация“ не може да има съвсем различен обхват според това какъв избор прави съответната държава членка, и че едно толкова голямо различие би било в противоречие с подчертаната в съображение 7 от Директива 98/59 необходимост да се насърчава сближаването на законодателствата на държавите членки относно колективните уволнения. Понятието „организация“, за което няма определение в Директива 98/59, е понятие на правото на Съюза и не може да се определи чрез позоваване на законодателството на държавите членки. Поради това то трябва да получи автономно и еднакво тълкуване в правния ред на Съюза.
(вж. точки 45, 57, 59, 60 и 71 и диспозитива)
2.        Член 1, параграф 1, първа алинея, буква а), подточка ii) от Директива 98/59 за сближаване на законодателствата на държавите членки в областта на колективните уволнения трябва да се тълкува в смисъл, че допуска национална правна уредба, въвеждаща задължение за уведомяване и провеждане на консултации с работниците при уволнение — в рамките на период, не по-дълъг от 90 дни — на 20 или повече работници от организация в дадено предприятие, а не когато общият брой на уволненията във всички или в някои организации на дадено предприятие през същия период достигне или надхвърли прага от 20 работници.
В това отношение съгласно съдебната практика, когато дадено предприятие обхваща редица единици, които отговарят на критериите, уточнени в решение Rockfon (C‑449/93) и решение Athinaïki Chartopoiïa (C‑270/05), организация по смисъла на член 1, параграф 1, първа алинея, буква a) от Директива 98/59 е единицата, в която са назначени да осъществят своите задачи засегнатите от уволнението работници.
Тълкуване на понятието „организация“ като съвкупността от организациите в дадено предприятие, от една страна, би било в противоречие с целта да се осигури сходна закрила за правата на работниците във всички държави членки, и от друга страна, би довело до много различни тежести за предприятията, които ще трябва да изпълняват задълженията за уведомяване и консултиране по силата на членове 2—4 от тази директива според избора на съответната държава членка, което също ще бъде в противоречие с преследваната от законодателя на Съюза цел да се направят сходни произтичащите от тези задължения тежести във всички държави членки.
От изложеното следва, че определението в член 1, параграф 1, първа алинея, буква a), подточка i) и буква а), подточка ii) от Директива 98/59 изисква да се вземат под внимание уволненията, осъществени във всяка организация поотделно.
(вж. точки 52, 61, 63, 68 и 71 и диспозитива)